मयूरेश ओझानी ने नरेंद्र भाई के पसंदीदा विषय सर्जिकल स्ट्राइक पर सवाल पूछा। उन्होंने तो कम शब्दों में सवाल पूछ डाला, मगर मोदी जी इतने भीग गए कि जवाब में बोले कि आप की देहभाषा मेरे मन को छू गई है। उन्हें लंका छोड़ते समय राम-लक्ष्मण संवाद की याद आ गई। फिर उन्होंने विस्तार से सब बताया। छप्पन इंच की छाती यह ऐलान करते फूल गई कि यह मोदी है, पाकिस्तान को उसी की भाषा में जवाब देना जानता है। अपनी नेकदिली के बारे में भी बताया कि मैं ने अफ़सरों से कहा कि आप हिंदुस्तान को पता चले, उससे पहले; मीडिया वहां पहुंचे, उससे पहले; पाकिस्तान की फ़ौज को फोन कर के बता दो कि आज रात हमने ये किया है। ये लाशें वहां पड़ी होंगी, तुम्हें समय हो तो जा कर के ले आओ। जाहिर है कि खूब तालियां बजीं।